શ્રીદેવીના ‘બેબી’ દિવસોમાં મમ્મી રાજેશ્વરીદેવીને અનુસરવા માટે મીનાકુમારી અને મધુબાલા જેવાં જૂનાં ઉદાહરણો ઉપરાંત નીતુસિંગ અથવા તો ‘બેબી સોનિયા’નો તાજો દાખલો નજર સમક્ષ હતો. એ સૌએ પણ પ્રથમ બાળ કલાકાર તરીકે અને પછી સાવ કાચી ઉંમરે હિરોઇન તરીકે કામ કરવાનો આરંભ કરી દીધો હતો. એટલું જ નહીં, ‘બેબી સોનિયા’ને તેનાં મમ્મી રાજીસિંગે એકલે હાથે ઉછેરીને ચાઇલ્ડ આર્ટિસ્ટ તરીકે સંખ્યાબંધ પિક્ચરો અપાવ્યાં અને ૧૫ જ વર્ષની ઉંમરે સાઉથની ‘રિક્ષાકરન’ નામની ફિલ્મની હિન્દી રિમેક ‘રિક્ષાવાલા’માં હીરોઇન તરીકે ચમકાવી. તેના હીરો રણધીર કપૂર હતા. ‘બેબી સોનિયા’ની અને ‘બેબી શ્રીદેવી’ની કારકિર્દી સરખાવો, તો ઘણું સામ્ય લાગશે. ‘બેબી શ્રીદેવી’ને તેમનાં મમ્મી ‘સોલવા સાવન’થી હિન્દી પડદે લઈને આવ્યાં, ત્યારે ’૭૯ માં તો બરાબર ૧૬ વર્ષની ઉંમર હતી. પરંતુ, એ જ પિક્ચરની મૂળ તામિલ આવૃત્તિ ‘16 વયતિનિલે’ મમ્મીએ કરાવી તે વખતે શ્રીદેવીને હજી ચૌદ વરસ થયાં હતાં.